הוועדה המשותפת לוועדת החוץ והביטחון ולוועדת החוקה, חוק ומשפט לבחינת הצורך להכריז על מצב חירום, כנסת 20, פרוטוקול מספר 5, 2017-05-08 12:35

אבי דיכטר: מה לוחות הזמנים שאתם יכולים לעדכן את הוועדה לגבי ההמשך?

<אור רוזנמן: בנושא הזה אני לא יודע לתת לוחות זמנים.

<אור רוזנמן: זה משהו שהשר נדרש אליו, הוא יושב עליו, זה נדון, אבל אני עדיין לא יודע לתת לוחות זמנים ספציפיים.

אבי דיכטר: מבין הדברים שאנחנו עוסקים בהם בהקשר של תקנות החירום, זה אחד הדברים שיותר נותנים תחושה – איך להגיד את זה בעדינות – שלוקחים תקנות לשעת חירום ועושים בהן שימוש כי אין משהו אחר ולא כי באמת ההיתרים לשעות נוספות קשורים לשעת חירום.

אבי דיכטר: ואני אומר שאחרי כמעט 70 שנה, זה נראה קצת קשה לעיכול.

אבי דיכטר: תראה, אני לא רוצה לצאת מכאן ולומר "אוקיי, זו גזירת גורל, ונמשיך להתנהל בסעיף הזה".

אבי דיכטר: זה סעיף קשה, כבד, מורכב, אבל מצד שני הוא גם סעיף לא נוח.

אבי דיכטר: תראה, חברי הכנסת נמצאים פה בחדר וזזים בכיסאות, כמו שאתה רואה, בחוסר נינוחות מופגן.

אבי דיכטר: ואני אומר לך, אני מרגיש עם זה לא טוב, זה נותן תחושה שאנחנו מנצלים תקנות שעת חירום שלא לתכלית ראויה.

<אור רוזנמן: אדוני צודק שאחרי כמעט 70 שנה צריך לשאול מה קורה, אבל באותה מידה אלה הסדרים שקיימים כבר.

<אור רוזנמן: ..

<אור רוזנמן: אם אני זוכר נכון, ההיתר הכללי הוא משנת 1972.

<אור רוזנמן: כלומר, אנחנו מדברים על משק שכבר 50 שנה נבנה על ההיתר הזה ומתווה ההעסקה נבנה על ההיתר הזה.

<אור רוזנמן: הצדדים בונים על זה, העובדים בונים על זה, המעסיקים בונים על זה, ולכן זה משהו שלא בקלות משתנה.

<אור רוזנמן: כלומר, המטבע שווה לשני הכיוונים.

אבי דיכטר: נכון, אבל דווקא בגלל שגם אתה צודק וגם אני צודק, אני מודאג.

אבי דיכטר: מפני שאתה צודק לגבי הצורך, ואני צודק לגבי האבסורד, וצורך כפול אבסורד זה פלוס כפול מינוס, שזה יוצא מינוס.

אבי דיכטר: ולכן אני מקשה בסוגיה הזאת.

אבי דיכטר: תראה, אנחנו כוועדה מבקשים לקבל לוח זמנים משוער, הגיוני, שמתיישב עם מה שהערתי קודם לכן לגבי מידת האבסורד.

אבי דיכטר: אחד הדברים הכי אבסורדיים זה שאנחנו כוועדה עוסקים כל פעם בהארכה מחדש, כאשר את משק ההיתרים של השעות הנוספות אנחנו משתיתים על משהו שלחלוטין לא נבנה עבור זה.

אבי דיכטר: אני לא מדבר על המצב בשעות חירום, לזה אין לי שום הערה, אלא לכך ש-99% מהזמן אנחנו לא בשעת חירום אבל כן מסתמכים על שעת חירום.

<עידו בן-יצחק: משרד האנרגיה, בבקשה.

<גל נוי אפרת: אני גל נוי אפרת, מהלשכה המשפטית של משרד האנרגיה, התשתיות והמים.

<גל נוי אפרת: יש לנו חמישה צווי פיקוח בתחום הגפ"ם, הגז הפחמימני המעובה – אחד בתחום בטיחות הגפ"ם וארבעה בתחום צרכנות הגפ"ם.

<גל נוי אפרת: אנחנו הפצנו בדצמבר 2015 תזכיר חוק הגפ"ם.

<גל נוי אפרת: זה תזכיר מקיף מאוד שנועד להסדיר את כל משק הגפ"ם ובמסגרתו יש סעיפים שמחליפים את צו הפיקוח בנושא בטיחות הגפ"ם ויש סעיף אחד שנועד להסמיך את שר התשתיות הלאומיות לקבוע אמות מידה בתחום הצרכנות שיחליפו בין היתר את ההסדרים שקבועים בארבעת הצווים.

<גל נוי אפרת: לשר אין היום סמכות להסדיר את התחום הזה, ובלי הסמכה בחקיקה ראשית אנחנו לא נוכל לבטל את הצווים ולקבוע הסדרים חלופיים.

<גל נוי אפרת: הנוסח של הטיוטה מוכן מבחינת הלשכה המשפטית, ונשאר נושא אחד מקצועי שהוא פתוח, נושא לא גדול שנותר עדיין במחלוקת בין משרדי הממשלה.

<גל נוי אפרת: אני מקווה שהוא ייפתר ממש בתקופה הקרובה ונוכל לקבל את האישור של המשנה ליועץ המשפטי לממשלה ולהגיש טיוטת חוק.

אבי דיכטר: ארבעת הצווים מחכים לצו החמישי?

<גל נוי אפרת: לא, ארבעת הצווים קובעים הסדר בתחום הצרכנות של הגפ"ם, ובמסגרת חוק הגפ"ם הצענו בין היתר להסמיך את השר לקבוע אמות מידה בתחום הצרכנות, ולאחר שהחוק ייחקק, מכוח ההסמכה הזאת הוא יוכל להוציא כללים בתחום הזה, ואז נוכל להתחיל במקביל לבטל את הצווים.

<עידו בן-יצחק: כלומר, הצעד הראשון שהם צריכים זה להעביר את החוק כדי שהם יוכלו להתקדם.

אבי דיכטר: מה לוח הזמנים המשוער שאתם יכולים לומר כרגע לוועדה?

<גל נוי אפרת: הלוואי שזה היה תלוי בי.

<גל נוי אפרת: נותרה מחלוקת לא גדולה בין משרדי הממשלה, או ליתר דיוק בינינו לבין רשות הכבאות, בנושא שבכלל לא קשור להסמכה של השר בתחום הצרכני, ואני מקווה שזה ייפתר בחודש הקרוב בין הגורמים המקצועיים, ואז נניח לפתחו את השר שלנו טיוטת חוק.

<גל נוי אפרת: חוץ מהנושא הזה הכול כבר מוכן מבחינתנו.

אבי דיכטר: זאת אומרת, אם זה ייפתר במהלך החודש הקרוב אז באמצע יוני נהיה כבר עם צעד קדימה בתחום הזה, נכון?

<גל נוי אפרת: זאת אומרת שזה יהיה מונח אצל השר והוא יצטרך להחליט אם הוא מגיש את טיוטת החוק לוועדת השרים.

אבי דיכטר: מה, הוא לא מכיר את ההצעה עד עכשיו?

<גל נוי אפרת: המנכ"ל של המשרד מכיר את ההצעה ואני לא יודעת אם הוא מערב את השר בעניין הזה.

אבי דיכטר: אני לא מצליח להבין למה זה צריך לעבוד בטור ולא במקביל.

אבי דיכטר: או שאולי זה עובד במקביל ואת לא יודעת.

<גל נוי אפרת: לא הבנתי את השאלה.

אבי דיכטר: את אומרת שזה עובד מול המנכ"ל והמנכ"ל יודע.

אבי דיכטר: עכשיו, עד שהמנכ"ל - - -

<גל נוי אפרת: השר מכיר את החוק הזה אבל אני לא יודעת לומר אם הוא מכיר לפרטי פרטים את כל ההסדרים - - -

אבי דיכטר: אני שואל כי אני מכוון לאוקטובר-נובמבר, למועד שבו אנחנו אמורים לדון בהארכה נוספת.

אבי דיכטר: אני שואל איך יקרה שאנחנו באוקטובר-נובמבר כבר לא נעסוק בסיפור הזה.

<גל נוי אפרת: אני מאוד מקווה שעד לדיון באוקטובר-נובמבר לפחות נעבור את המשוכה של הממשלה ונוכל כבר להיות אחרי טיוטת חוק לוועדת שרים.

<עידו בן-יצחק: באיזה מועד את יכולה לדבר על ועדת שרים?

<גל נוי אפרת: מכיוון שזה לא תלוי בי, קשה לי להתחייב על מועדים, אבל אני מקווה שבשלושת החודשים הקרובים נוכל כבר להגיש טיוטת חוק.

אבי דיכטר: אני מבקש שבתוך שבועיים תיתני תשובה לוועדה לגבי לוחות זמנים, מתי אתם צופים שזה יעלה בוועדת שרים לחקיקה כדי לעלות לקריאה ראשונה בכנסת.

<גל נוי אפרת: בסדר.

<עידו בן-יצחק: האמת שהוזמנתם רק לגבי הגז, אבל תוכלי לספר לנו גם על הדלק?

<גל נוי אפרת: בדלק פיצלנו את הנושא שמוסדר היום בצו הפיקוח.

<גל נוי אפרת: זה היה חלק מחוק משק הדלק, שמסדיר את כל משק הדלק, אבל לצערנו זה לא התקדם בקצב רצוי ולכן החלטנו, בשביל לזרז את הביטול של צו הפיקוח, לפצל את הנושא שמוסדר בצו לתזכיר חוק נפרד.

<גל נוי אפרת: הפצנו תזכיר חוק נפרד וזה נמצא עדיין בדיונים בין משרדי הממשלה – משרד המשפטים, משרד האוצר ומשרד הביטחון.

<גל נוי אפרת: גם כאן אנחנו מקווים שתוך שלושה חודשים נוכל להגיש טיוטת חוק לוועדת שרים.

אבי דיכטר: עוד שלושה חודשים אנחנו כבר בפגרה.

אבי דיכטר: זאת אומרת, זה לא יעלה בוועדת שרים לחקיקה לפני אוקטובר.

<עידו בן-יצחק: כן, המשמעות המעשית היא - - -

אבי דיכטר: זה חצי שנה, בוא נגיד ככה.

<עידו בן-יצחק: כן.

אבי דיכטר: עוד משהו?

<עידו בן-יצחק: לא, שני המשרדים האחרים שזומנו, ענייניהם כבר התקדמו.

אבי דיכטר: אוקיי, תודה.

אבי דיכטר: אנחנו מצפים לתשובות של שניכם.

אבי דיכטר: תודה רבה, הישיבה נעולה.